Stampa t-test tal-qari ... It-Tnax-il Ġimgħa taż-Żmien ta' Matul is-Sena Għajjat lill-Mulej Sidi! Tniehed, bint Sijon. Qari mill-Ktieb tal-Lamentazzjonijiet Il-Mulej Sidi, mingħajr ebda ħniena, qered l-għamajjar kollha ta' Ġakobb; fil-korla tiegħu ġarraf il-fortizzi ta' Ġuda. Xeħet mal-art u żeblaħ is-saltna u l-kbarat tagħha. Bilqiegħda fl-art u siekta, ix-xjuħ ta' bint Sijon; it-trab tefgħu fuq rashom, libsu l-ixkejjer; u niżżlu rashom fl-art ix-xebbiet kollha ta' Ġerusalemm. Infnew bid-dmugħ għajnejja, u qalbi mħawda; fwiedi mal-art imxerred, għax bint il-poplu tiegħi ħerba waħda; u fil-pjazez tal-belt it-tfal u t-trabi nfnew bla saħħa. "Fejn huwa l-ħobż u l-inbid?" staqsew lil ommijiethom, xħin bħal midruba kienu jinfnew fil-pjazez tal-belt, u ruħhom kienet ħierġa fi ħdan ommhom. X'naqbad ngħid għalik? Ma' min inxebbhek, bint Ġerusalemm? Ma' min inqabblek, u kif nista' nfarrġek, xebba, bint Sijon? Għax kbira l-ġerħa daqs il-baħar; min jista' jfejqek? Kellhom għalik dehriet ta' qerq u frugħa dawk il-profeti tiegħek, li ma kixfulekx ħżunitek, biex jeħilsuk mill-hemm li waqa' fuqek, imma qalulek biss dehriet giddieba, kollha qerq u tagħwiġ. Għajjat lill-Mulej Sidi! Bint Sijon tniehed, u xerred lejl u nhar id-dmugħ bħal xmara. Mingħajr mistrieħ ta' xejn, tħallihomx jieqfu lil għajnejk mill-biki. Qum billejl u għajjat xħin is-sahriet ikunu se jibdew; xerred bħall-ilma qalbek quddiem il-Mulej Sidi; erfa' idejk lejh u itolbu għall-ħajja tat-tfal tiegħek, mifnija bil-ġuħ f'salib it-toroq. Il-Kelma tal-Mulej R/. Irroddu ħajr lil Alla R/. (19b): Tinsiex għal dejjem il-ħajja tal-fqajrin tiegħek Għaliex, o Alla, warrabtna għal dejjem? Għaliex tħeġġeġ qilltek kontra n-nagħaġ tal-merħla tiegħek? Ftakar fil-ġemgħa li ksibt għalik mill-qedem, it-tribù li int fdejt biex ikun wirtek; ftakar f'Sijon, li fuqha bnejt l-għamara tiegħek. R/. Itla' sal-post li sar ħerba waħda: kollox qered l-għadu fis-santwarju. Għajtu l-għedewwa fil-post tal-laqgħat tiegħek; hemm waħħlu l-istendardi tar-rebħa tagħhom. R/. Bħal dawk li jxejru l-mannara fl-għoli biex iqaċċtu s-siġar minn qalb il-bosk, hekk huma kissru l-bibien tat-tempju, bl-imterqa u l-mazza farrkuhom. Taw in-nar lis-santwarju tiegħek; kasbru għalkollox l-għamara tiegħek. R/. Żomm quddiem għajnejk il-patt tiegħek, għax l-art mimlija dlamijiet u dnewwa. Tħallix l-imgħakkes fil-mistħija, biex il-fqajjar u l-imsejken ifaħħru ismek. R/. AKKLAMAZZJONI QABEL L-EVANĠELJU Kristu rafa' fuqu d-dgħufija tagħna, u tgħabba bil-mard tagħna. EVANĠELJU Għad jiġu ħafna mil-Lvant u mill-Punent u joqogħdu fuq il-mejda ma' Abraham u ma' Iżakk u ma' Ġakobb. Qari mill-Evanġelju skont San Mattew F'dak iż-żmien, Ġesù daħal Kafarnahum, u resaq fuqu wieħed ċenturjun jitolbu bil-ħerqa u jgħidlu: "Sinjur, id-dar għandi l-qaddej mixħut, mifluġ u batut wisq". Qallu Ġesù: "Niġi jien infejqu". Qallu ċ-ċenturjun: "Sinjur, ma jistħoqqlix li tidħol taħt is-saqaf tiegħi. Iżda int għid kelma biss, u l-qaddej tiegħi jfiq. Għax jien ukoll bniedem taħt is-setgħa ta' ħaddieħor, u jien stess għandi suldati taħti; lil wieħed ngħidlu: "Mur!", u jmur; lil ieħor ngħidlu: "Ejja!", u jiġi; u lill-ilsir tiegħi ngħidlu: "Agħmel dan!", u jagħmlu". Ġesù baqa' mistagħġeb meta sama' dan, u qal lil dawk li kienu miexja warajh: "Tassew, ngħidilkom, f'ħadd minn Iżrael ma sibt fidi bħal din. Jiena ngħidilkom li għad jiġu ħafna mil-Lvant u mill-Punent u joqogħdu fuq il-mejda ma' Abraham u ma' Iżakk u ma' Ġakobb fis-Saltna tas-Smewwiet, waqt li dawk li twieldu fis-Saltna jitkeċċew 'il barra fid-dlam; hemmhekk ikun hemm il-biki u t-tgħażżiż tas-snien". Imbagħad Ġesù qal liċ-ċenturjun: "Mur, ħa jsirlek kif emmint". U l-qaddej fieq dak il-ħin stess. Ġesù mar fid-dar ta' Pietru, u ra li omm il-mara ta' Pietru kienet mixħuta bid-deni. Messilha idha, u d-deni ħallieha; imbagħad qamet u bdiet isservih. Filgħaxija mbagħad ġabulu quddiemu bosta li kienu maħkuma mixxitan, u bil-kelma tiegħu keċċa l-ispirti, u fejjaq il-morda kollha. Biex hekk seħħ dak li kien ingħad permezz tal-profeta Iżaija, meta qal: "Hu rafa' fuqu d-dgħufija tagħna, u tgħabba bil-mard tagħna". Il-Kelma tal-Mulej R/. Tifħir lilek Kristu
Qari tal-Quddies tas-Sibt tat-XII ġimgħa matul is-Sena